b'\n_START_ARTICLE_\nDeutsch-Nordische Schriftstellerheim\n_START_PARAGRAPH_\nDeutsch-Nordische Schriftstellerheim eli Saksalais-pohjoismainen kirjailijakoti oli vuosina 1934\xe2\x80\x931938 Saksan Travem\xc3\xbcndessa toiminut kirjailijakoti, jonka yll\xc3\xa4pidosta vastasi Joseph Goebbelsin johtama propagandaministeri\xc3\xb6. Sen tarkoituksena oli maiden v\xc3\xa4listen kulttuuriyhteyksien edist\xc3\xa4minen ja sit\xc3\xa4 kautta talossa vierailleiden kirjailijoiden saaminen my\xc3\xb6t\xc3\xa4mielisiksi kansallissosialistiselle aatteelle. Viereisess\xc3\xa4 Lyypekiss\xc3\xa4 oli jo vuodesta 1921 l\xc3\xa4htien vaikuttanut Saksan ja Pohjoismaiden v\xc3\xa4lisi\xc3\xa4 kauppa- ja kulttuurisuhteita edist\xc3\xa4nyt j\xc3\xa4rjest\xc3\xb6 Nordische Gesellschaft, johon my\xc3\xb6s Travem\xc3\xbcnden Saksalais-pohjoismainen kirjailijakoti kytkeytyi.\n_START_SECTION_\nToiminta\n_START_PARAGRAPH_\nKirjailijakoti toimi aivan meren rannalla sijaitsevassa Haus Royal -nimisess\xc3\xa4 huvilassa osoitteessa Kaiserallee Nr. 6. Paikalliset asukkaat tunsivat sen oman murteensa mukaisella nimityksell\xc3\xa4 "Dat Dichterhuus" eli "Kirjailijatalo". Ajatus kirjailijakodin perustamisesta esitettiin jo ennen natsien valtaannousua vuonna 1931, mutta se aloitti toimintansa vasta kolme vuotta my\xc3\xb6hemmin Saksan propagandaministeri\xc3\xb6n rahoittamana. Talon ensimm\xc3\xa4isess\xc3\xa4 kerroksessa sijaitsivat yhteiset kokoontumistilat sek\xc3\xa4 kirjasto, kirjailijoiden asuinhuoneet olivat rakennuksen yl\xc3\xa4kerrassa. Jokainen kirjailija sai asua talossa ilmaiseksi kes\xc3\xa4kautena kolmen kuukauden ajan. Pohjoismaisten lis\xc3\xa4ksi kirjailijakodissa asui my\xc3\xb6s kolme saksalaista kirjailijaa. Varsinaisen kirjoitusty\xc3\xb6n ohella Pohjoismaisten vieraiden oli tarkoitus oli my\xc3\xb6s tutustua ja vaihtaa ajatuksia paikallisten kirjailijoiden ja kulttuurihenkil\xc3\xb6iden kanssa. Perimm\xc3\xa4isen\xc3\xa4 tarkoituksena oli saada heid\xc3\xa4t my\xc3\xb6hemmin kotimaissaan kirjoittamaan my\xc3\xb6t\xc3\xa4mielisesti Saksan natsihallinnosta ja sen ideologiasta. Kulttuuriv\xc3\xa4en lis\xc3\xa4ksi talossa pist\xc3\xa4ytyi my\xc3\xb6s muun muassa urheilijoita. Esimerkiksi kes\xc3\xa4ll\xc3\xa4 1934 iltap\xc3\xa4iv\xc3\xa4teell\xc3\xa4 vieraili Travem\xc3\xbcndess\xc3\xa4 harjoitusleiri\xc3\xa4 pit\xc3\xa4nyt nyrkkeilyn raskaan sarjan maailmanmestari Max Schmeling. Viimeiset kirjailijavieraat k\xc3\xa4viv\xc3\xa4t talossa vuonna 1938.\n_START_SECTION_\nSuomalaiset kirjailijat\n_START_PARAGRAPH_\nSuomesta Saksalais-pohjoismaiseen kirjailijakotiin kutsuttiin vuosittain kaksi kirjailijaa, joista toinen oli suomen- ja toinen ruotsinkielinen. Kes\xc3\xa4ll\xc3\xa4 1934 Travem\xc3\xbcndessa vierailivat Lauri Viljanen ja Tito Colliander, 1935 Toivo Lyy ja Ragnar Ekelund sek\xc3\xa4 1936 Olavi Paavolainen ja G\xc3\xb6ran Stenius. Jotkut kirjailijat my\xc3\xb6s kielt\xc3\xa4ytyiv\xc3\xa4t kutsusta, kuten Yrj\xc3\xb6 Jylh\xc3\xa4 1935 ja vuotta my\xc3\xb6hemmin F. E. Sillanp\xc3\xa4\xc3\xa4 ja Arvi Kivimaa. Heist\xc3\xa4 Kivimaa kuitenkin tunnettiin my\xc3\xb6hemmin natsimielisen\xc3\xa4 ja h\xc3\xa4n vieraili Saksassa vuonna 1941. Paavolainen ja Stenius julkaisivat omalta vieralultaan matkakertomukset Kolmannen valtakunnan vieraana ja Femte akten, joista erityisesti Paavolaisen teos on tunnettu jopa kansainv\xc3\xa4lisesti.'